ߜ߭ߊ߰ߣߊ߫

thumb|ߜ߭ߊ߰ߣߊ߫ ߝߐ߫ ߢߊ߫ ߓߘߍ ("''ߢ߭ߊ߬ߣߊ"'') ߡߍ߲ߞߊ߲ ߝߙߊ߬ߟߌ ߛߴߊ߬ ߘߌ߫ ߢߊߦߋ߫ ߘߌߦߊ߫ ߞߊ߲߫ ߜߘߍ߫ ߝߐߓߊ߮ ߟߎ߬ ߟߐ߲߫
**ߜ߭ߊ߰ߣߊ߫ ߝߊ߰ߡߊ߬ߟߊ** (ߊߙߊߓߎ: غانا)، ߊ߬ ߡߊߟߐ߲ߣߍ߲߫ ߦߴߊ߬ *ߜ߭ߊ߯ߣߊ߫* ߕߐ߮ ߝߣߊ߫ ߡߊ߬߸ ߡߍ߲ ߝߐ߫ ߢߊ߫ ߓߘߍ ߦߋ߫ (*ߢ߭ߊ߬ߣߊ*:) ߘߌ߫، ߊ߬ ߦߋ߫ ߝߐ߫ ߟߴߊ߬ ߡߊ ߞߏ߫ *ߜ߭ߊ߰ߣߊߕߊ߬* ߥߟߊ߫ *ߥߊ߬ߜ߭ߊߘߎ߰*، ߊ߬ߟߋ ߟߋ߬ ߕߘߍ߬ ߦߋ߫ ߝߘߊ߬ߝߌ߲߬ߠߊ߫ ߕߟߋ߬ߓߋ ߝߊ߰ߡߊ߬ߟߊ߫ ߝߟߐ ߘߌ߫߸ ߡߍ߲ ߛߌ߰ߝߏ߲ ߦߋ߫ ߡߏߙߌߕߊߣߌ߲߫ ߥߙߏ߬ߘߎ߮ ߕߟߋ߬ߓߐ ߣߌ߫ ߡߊ߬ߟߌ ߕߟߋ߬ߓߐ ߘߐ߫. 

ߊ߬ ߟߊߜߍߣߍ߲߫ ߕߍ߫ ߘߝߐ߬ߦߊ߬ߟߊ ߟߎ߬ ߡߊ߬ ߡߎߣߎ߲߬߸ ߜ߭ߊ߰ߣߊ߫ ߝߊ߰ߡߊ߬ߟߊ ߟߊ߫ ߡߊ߬ߙߊ ߘߊߡߌ߬ߣߊ߬ ߘߊ߫ ߕߎ߬ߡߊ߬ ߞߋߟߋ߲ ߡߍ߲ ߠߊ߫. ߊ߬ ߞߏߝߐ߫ ߝߟߐ ߞߍ߫ ߘߊ߫ ߛߓߍߟߌ߫ ߟߊߡߊ߲߬ߘߌ߬ߣߍ߲ ߡߍ߲ ߘߐ߫، ߏ߬ ߞߍ߫ ߘߊ߫ ߡߎ߬ߤߊ߬ߡߊߘ ߌߓߎߣ ߡߎߛߊ߫ ߊ߬ߟ-ߞߊ߬ߥߊ߰ߙߌߖ߭ߡߌ߫ ߟߋ߬ ߓߟߏ߫ ߈߃߀ ߟߊ߫. ߝߊ߰ߡߊ߬ߟߊ ߞߎ߲߬ߠߊ߬ߝߏ߬ߣߌ߲߫ ߜߘߍ ߡߍ߲ ߠߎ߬ ߣߊ߬ ߘߴߏ߬ ߞߐ߫߸ ߏ߬ ߡߊߛߐ߫ ߘߊ߫ ߞߐߙߑߘߏߓߊ߲߫ ߞߊ߬ߙߊ߲߬ߕߊ ߕߊ߫ ߓߟߏ ߟߋ߬ ߡߊ߬ ߊ߬ߟ-ߓߊߞߙߌ߫ ߕߊ߫ ߓߟߏ߫ ߟߊ߫، ߏ߬ ߞߊ߬ ߛߓߍߟߌ ߞߍ ߡߍ߲ ߞߴߊ߬ߟߋ߬ ߕߌ߲߬ߞߎߘߎ߲ ߞߊ߲߬ ߝߊ߯ߘߐߞߍ߫ ߁߁ߣߊ߲ ߠߊ߫.

ߊ߬ ߓߊ߲ ߞߐ ߘߐ߫ ߝߊ߯ߘߐߞߍ߫ ߦߙߌߞߊ߫ ߞߍ߫ ߟߊ߫ ߢߊߛߎߡߊ ߘߝߊߣߍ߲ ߘߐ߫߸ ߊ߬ ߥߎ߬ߙߎ߲߬ߓߊ ߘߊߡߌ߬ߣߊ߬ ߘߊ߫ ߛߋ߰ߘߐ߬ߞߍ߫ ߝߌߟߊߣߊ߲ ߞߎ߲߬ߕߊ߮ ߞߘߐ߫، ߊ߬ ߞߍ߫ ߘߊ߫ ߛߏ߬ߛߏ߫ ߝߊ߰ߡߊ߬ߟߊ ߣߌ߫ ߡߊ߲߬ߘߋ߲߫ ߝߊ߰ߡߊ߬ߟߊ ߟߎ߬ ߟߊ߫ ߡߊ߲߬ߛߊ߬ߟߊ߫ ߘߎ߯ߟߊ ߟߎ߬ ߘߏ߫ ߘߌ߫ ߝߊ߯ߘߐߞߍ߫ ߁߃ߣߊ߲ ߞߎ߲߬ߕߊ߮ ߞߘߐ߫. ߒ߬ߓߵߊ߬ ߡߊߖߌ߱ ߡߍ߲ ߞߍ߫ ߘߴߏ߬ ߞߐ߫، ߊ߬ ߡߐ߬ߟߐ߲ ߡߊߖߌ߰ ߘߴߊ߬ ߟߊ߫ ߞߣߍ߫ ߡߙߊ߬ߣߍ߲߫ ߞߘߐ ߟߎ߬ ߞߣߐߟߊ ߘߐ߫. ߁߉߅߇ ߟߊ߫، ߓߙߌߕߊ߲ߓߊ߫ ߥߙߎߣߍ߫ ߜ߭ߏߟߘ ߞߏߛߕ ߣߵߊ߬ ߟߊ߫ ߘߍ߲ߖߘߍߟߦߊ ߛߐ߬ߘߐ߲߬ ߠߊ߸ ߞߎ߬ߥߊ߰ߡߍ߫ ߒߞߎ߬ߙߎߡߊ߬ ߞߵߏ߬ ߕߐ߯ߟߴߊ߬ߟߋ߬ ߝߊ߰ߡߊ߬ߟߊ ߟߊ߫.

## ߝߐߓߏߟߏ߲ߘߐߦߊ
ߜ߭ߊ߰ߣߊ߫ ߞߎߡߊߘߋ߲ ߝߐ߫ ߢߊ߫ ߓߘߍ ߦߋ߫ "ߢ߭ߊ߬ߣߊ" ߟߋ߬ ߘߌ߫ ߡߍ߲ ߞߘߐ ߟߋ߬ ߦߋ߫ "ߥߊ߬ߣߊ" ߘߌ߫ ߡߊ߲߬ߘߋ߲߬ߞߊ߲ ߘߐ߫، ߊ߬ ߦߋ߫ ߝߐ߫ ߟߴߊ߬ ߡߊ߬ ߝߣߊ߫ ߞߏ߫ ߢߊ߬ߣߊ. ߊ߬ߟߋ ߟߋ߬ ߕߘߍ߬ ߦߋ߫ ߟߊ߫ ߟߊ߫ ߛߋߒߞߏߟߊ ߟߎ߬ ߕߐ߮ ߞߊ߲߬ (ߕߊߓߏ߲߫ "ߥߣߊ߬" ߝߊߙߊ߲߫ ߞߡߊ߬ߙߊ߫߸ ߞߝߊ߬ߡߊ߲߬ߖߊ߲߫ ߞߡߊ߬ߙߊ߫) ߒ߬ ߠߊ߫ ߝߘߊ߬ߝߌ߲߬ߠߊ߫ ߕߟߋ߬ߓߋ ߣߌ߲߬ ߘߐ߫. ߓߊߏ߬ ߡߐ߱ ߟߋ߬ ߕߘߍ߬ ߦߋ߫ ߞߍ߫ ߟߊ߫ ߞߎ߲߬ߕߌ߮ ߘߌ߫ ߒ߬ ߠߊ߫ ߝߘߊ߬ߝߌ߲߫ ߣߊߡߎ߲ ߘߐ߫߸ ߡߍ߲ ߕߋߟߋ߲ߣߍ߲߫߸ ߊ߬ ߟߊߛߐ߲ߣߍ߲߫߸ ߊ߬ ߣߴߊ߬ ߥߞߊ߬ߟߌ߬ߣߍ߲߯. ߓߊߏ߬ ߒ߬ ߠߊ߫ ߡߐ߰ߓߊ ߟߎ߬ ߟߊ߫ ߘߍ߲߬ߘߣߍ߬ߦߊ߬ ߘߐ߫߸ ߞߏ߫ ߝߎ߬ߙߋ ߟߎ߬ ߣߌ߫ ߓߏߟߌ ߟߎ߬ ߣߌ߫ ߘߎ߰ߘߊ ߟߎ߬ ߦߴߏ߬ ߟߎ߫ ߟߋ߬ ߟߊߡߍ߲߫ ߠߊ߫. 

ߒ߬ߓߊ߬ ߓߊߏ߬ ߡߊ߲߬ߛߊ ߣߌ߫ ߝߊ߰ߡߊ ߟߎ߬ ߕߘߍ߬ ߦߋ߫ ߞߟߌ߫ ߟߊ߫ ߕߐ߮ ߏ߬ ߟߊ߫، ߊߙߊߓߎ ߟߎ߬ ߞߵߏ߬ ߟߋ ߛߓߍ߫ ߊ߬ߟߎ߬ ߟߊ߫ ߘߐ߬ߝߐ ߟߎ߬ ߘߐ߫ ߞߏ߫: (ߜ߭ߊ߯ߣߊ߬)، ߏ߬ ߟߋ ߞߊ߬ ߕߟߋ߬ߓߋ߬ߞߊ ߟߎ߬ ߟߊߛߐ߬ߘߐ߲߬߸ ߏ߬ ߟߎ߬ ߝߣߊ߫ ߞߵߏ߬ ߟߊߖߍ߲ߛߍ߲߫. ߡߍ߲ ߟߐߕߐ߫ ߦߴߊ߬ ߥߜ߭ߊ߬ߘߜ߭ߎ߬ ߕߐ߮ ߡߊ߬ ߛߊ߫، ߏ߬ ߞߘߐ ߟߋ߬ ߦߋ߫ ߞߏ߫ ߥߊ߰ߜ߭ߍߘߎ߰ ߘߌ߫߸ ߡߍ߲ ߞߘߐ ߦߋ߫ ߥߊ߰ߜ߭ߍ߬ ߛߏ ߘߌ߫، ߌ ߦߴߊ߬ ߟߐ߲߫ ߥߊ߰ߜ߭ߍ ߞߘߐ ߟߋ߬ ߦߋ߫ ߝߏߣߌ߲ߛߙߋ ߘߌ߫ ߡߙߊ߬ߞߊ߬ߞߊ߲ ߘߐ߫߸ ߡߍ߲ ߦߋ߫ ߛߌ߬ߛߋ ߣߌ߫ ߝߏߝߣߊ ߟߎ߬ ߖߊ߬ߡߎ߲ ߘߌ߫. ߊ߬ ߞߘߐ ߘߌ߫ ߛߋ߫ ߞߍ߫ ߟߊ߫ ߟߊ߲߬ߔߊ߰ߛߌ߫ ߛߏ ߘߌ߫ ߥߟߊ߫ ߞߟߏߝߋ߲ ߘߎ߯.
## ߘߐ߬ߝߐ
ߣߌ߲߬ ߝߣߊ߫ ߘߐߜߍ߫: ߛߏߣߌ߲ߞߋ߫ ߡߌߙߌ߲ߘߌ ߟߎ߬ ߟߊ߫ ߘߐ߬ߝߐ
ߛߏߣߌ߲ߞߋ ߟߎ߬ ߟߊ߫ ߡߍ߲ߢߐ߲߯ߠߊ ߘߐ߬ߝߐ ߦߴߊ߬ ߦߌ߬ߘߊ߬ ߟߊ߫ ߞߏ߫ ߛߏߣߌ߲ߞߋ ߟߎ߬ ߓߋ߲ߓߊ߫ ߕߘߍ߬ ߦߋ߫ ߗߍ߭ ߘߏ߫ ߟߋ߬ ߘߌ߫ ߡߍ߲ ߕߐ߯ ߕߘߍ߬ ߦߋ߫ ߞߏ߫ "ߘߌ߲ߜ߭ߊ߫"߸ ߡߍ߲ ߣߊ߬ߣߍ߲߫ ߦߋ߫ ߞߊ߬ ߓߐ߫ ߕߟߋ߬ߓߐ ߘߐ߫ (ߕߎ߬ߡߊ߬ ߘߐ߫ ߊߛߑߥߊ߲ߣ ߥߟߊ߫ ߋߗ߭ߌߔߕ)، ߞߴߏ߬ ߟߋ ߕߊ߬ߡߌ߲߬ ߘߊ߫ ߖߌ߰ ߟߊ߫ ߛߎ߬ߘߊ߲߫ ߞߊ߬ ߕߊ߬ߡߌ߲߫ ߘߴߊ߬ ߘߋ߲ ߠߎ߬ ߟߊߛߌ߰ ߟߊ߫ ߡߍ߲߫ ߠߎ߬ ߕߘߍ߬ ߕߍ߫ ߓߊ߫ ߞߋߟߋ߲߫ ߠߎ߫ ߟߊ߫. ߒ߬ߓߊ߬ ߖߐ߲߬ߛߴߊ߬ ߘߌ߫ ߝߊ߲߬ߞߊ ߕߊ߭ ߏ߬ ߘߐ߫ ߛߊ߫߸ ߊ߬ ߕߘߍ߬ ߞߊ߫ ߞߊ߲߫ ߦߋ߫ ߞߊ߬ ߘߎ߰ߘߊ ߘߏ߫ ߝߊ߰ ߡߍ߲ ߕߐ߯ (ߓߌߘߊ߬)، ߞߏ߫ ߊ߬ ߘߋ߲ߡߛߏ ߟߎ߬ ߟߋ߬ ߞߍ߫ ߘߊ߫ ߞߊ߬ߓߌ߬ߟߊ߬ ߞߎ߲ߕߌ߮ ߟߎ߬ ߘߌ߫ ߕߌ߲߬ߞߎߘߎ߲ ߘߐ߫ ߦߋ߲߬ ߞߐ ߟߊ߫. ߡߍ߲ߢߐ߲߯ߠߊ ߟߎ߬ ߛߌߦߊߡߊ߲߫ ߦߴߊ߬ ߟߊߞߊ߬ߟߌ߫ ߟߊ߫ ߞߏ߫ ߝߊ߰ߡߊ߬ߟߊ ߛߎ߲ߞߎߘߎ߲߫ ߠߎ߬ ߓߍ߯ ߘߐ߫ ߗߋ߲߭ ߠߋ߬ ߕߘߍ߬ ߦߋ߫ ߘߌ߫ ߟߊ߫ ߓߌߘߊ߬ ߡߊ߬ ߛߊ߲߭ -ߊ߲߯-ߛߊ߲߬ ߛߊ߫ ߥߜ߭ߊ߬ߘߎ߰ ߓߌߘߊ߬ ߘߌ߫ ߛߊ߲ߖߌ ߟߊߣߊ߬߸ ߛߊߣߌ߲ ߘߌ߫߸ ߊ߬ ߣߌ߫ ߞߊ߬ ߞߊ߬ߝߏ ߟߊߞߊ߲ߘߊ߫. ߘߌ߲ߜ߭ߊ߫ ߛߊ߬ߣߍ߲، ߊ߬ ߘߋ߲ߞߍ߫ ߝߌ߬ߟߊ ߟߎ߬ ߞߌߣߍ߫ ߣߌ߫ ߘߌߦߊߓߌ߫ ߟߎ߫ ߞߟߍ߬ ߘߊ߫ ߡߊ߲߬ߛߊ߬ߦߊ ߝߍ߬، ߏ߬ ߞߍ ߖߊ߰ߓߌ߫ ߞߵߏ߬ ߟߊ߬ߥߛߊ ߛߐ߬ߘߐ߲߫ ߞߊ߬ ߥߊ߬ߜ߭ߊߘߎ߰ ߜߙߋ߬ߡߊߕߍ߰. ߊ߬ ߦߋ߫ ߝߐ߫ ߟߊ߫ ߞߏ߫ ߊߡߊ߬ߘߎ߫ ߛߊߝߋߘߐߞߏߕߍ߫ ߣߊ߬ ߓߌߘߊ߬ ߝߊ߱ ߡߍ߲ ߞߍ߫ ߟߊ߫ ߞߵߊ߬ ߡߏ߬ߛߏ߫ "ߛߌ߬ߦߊ߫" ߟߊߕߣߊ߫، ߞߴߏ߬ ߟߋ ߞߊ߬ ߝߊ߰ߡߊ߬ߟߊ ߟߊߓߌ߬ߟߊ߫ ߖߎ߮ ߟߎ߬ ߢߍ߫. ߜ߭ߊߛߌߙߋ ߟߎߕ ߟߊ߫ ߘߊߘߝߐߟߌ ߦߋ߫ ߥߜ߭ߊ߬ߘߎ߯ ߓߋ߭ ߞߏߝߐ߫ ߟߊ߫. ߡߎ߮ߙߛ ߟߊ߫ ߘߊߘߝߐߟߌ ߦߴߊ߬ ߦߌ߬ߘߊ߬ ߟߊ߫ ߞߏ߫ ߤߛߊߣߌߦߊ ߊߙߊߓߎ ߟߎ߬ ߣߌ߫ ߡߏߙߌߕߊߣߌ߲߫ ߓߍߙߌߓߍߙߌ ߟߎ߬ ߦߴߊ߬ ߝߐ߫ ߟߊ߫ ߞߏ߫ ߡߐ߰ ߝߟߐ ߡߍ߲ ߠߎ߬ ߞߵߊ߬ߟߎ߫ ߛߌ߰ ߕߌ߲߬ߞߎߘߎ߲ ߏ߬ ߘߐ߫ ߦߋ߲߬߸ ߦߏ߫ ߊߘߑߙߊߙ ߟߎ߬ ߣߌ߫ ߕߊߜ߭ߊ߲ ߠߎ߬ ߕߘߍ߬ ߦߋ߫ ߝߘߊ߬ߝߌ߲ ߠߎ߬ ߟߋ߬ ߘߌ߫. ߕߌ߲߬ߞߎߘߎ߲ ߏ߬ ߟߎ߬ ߕߘߍ߬ ߦߋ߫ ߛߏߣߌ߲ߞߋ ߕߊ߲ߓߊ߲ ߠߋ߬ ߘߌ߫߸ ߝߏ߫ ߞߊ߬ ߥߴߊ߬ ߛߌ߰ ߝߊ߯ߓߘߐߞߍ߫ ߁߆ߣߊ߲ ߠߊ߫.

thumb|ߞߎ߲ߓߌ߫ ߝߊ߲߬ߝߘߊ߸ ߣߘߐ߬ߟߐ߲߬ߠߊ ߟߎ߬ ߟߊ߫ ߘߐ߬ߖߍ߰ߙߍ߬ߟߌ ߞߐ߫
ߡߊ߲߬ߘߋ߲߬ ߘߝߐ ߕߊ߫ ߝߐߟߌ߫ ߘߐ߫߸ ߞߏ߫ ߝߘߊ߬ߝߌ߲߬ߠߊ߫ ߕߟߋ߬ߓߋ ߛߌߦߊ ߟߎ߬ ߝߎ߲ߘߌ߫ ߘߊ߫ ߞߊ߬ ߓߐ߫ ߝߘߊ߬ߝߌ߲߬ߠߊ߫ ߕߟߋ߬ߓߐ߫ ߞߊ߬ ߖߌ߰ ߊ߬ ߕߟߋ߬ߓߋ߬ߜߍ ߘߐ߫ ߂߇߀߀ ߝߊ߲߭ ߝߍ߬ ߟߊ߬ߝߐ߬ߓߊ߯ ߌߛߊ߫ ߡߏߦߌ ߢߍ߫، ߞߊ߬ ߣߵߊ߬ߟߎ߬ ߡߊߞߍ߫ ߓߊߝߌ߲ߓߊ ߣߌ߫ ߖߋ߬ߟߌߓߊ߬ ߟߎ߫ ߞߐߝߘߊ߫ ߦߙߐ ߘߐ߫. ߞߏ߫ ߛߌ߱ ߞߍ߫ ߕߎߡߊ ߏ߬ ߟߊ߫߸ ߊ߬ߟߎ߫ ߞߊ߬ ߛߏ߫ ߝߌ߬ߟߊ߫ ߟߋ߬ ߕߍ߰ ߞߊ߬ ߞߋߟߋ߲ ߕߐ߯ߟߊ߫ ߞߏ߫ "ߛߏߣߌ߲߫" ߞߵߊ߬ ߕߐ߬ ߞߋߟߋ߲ ߕߐ߯ߟߊ߫ ߞߏ߫ "ߛߏ߫".

ߒ߬ߓߊ߬ ߓߊߏ߬ ߊ߬ߟߎ߬ ߓߐߛߎ߲ ߠߎ߫ ߣߊ߬ߣߍ߲߬ ߞߎߘߊ ߞߊ߬ ߦߙߐ ߡߍ߲ ߠߎ߫ ߜߍ߲߬ߕߍ߰߸ ߏ߬ ߞߎߓߋ ߕߐ߯ ߕߘߍ߬ ߟߋ߬ ߞߏ߫ ߛߏ߫، ߞߙߎ߫ ߛߊ߬ߓߊ ߏ߬ ߟߋ ߣߊ߬ ߘߊ߫ ߦߙߍߞߍ߫ ߞߎߘߊߞߍ߫ ߝߊ߯ߘߐߞߍ ߟߎ߬ ߞߣߐ߫߸ ߘߏ ߞߵߊ߬ ߡߊߦߟߍ߬ ߞߐ߰ߘߎ߮ ߕߟߋ߬ߓߐ߬ߝߊ߲ ߞߊ߬ ߞߍ߫ ߛߐ߬ߢ߭ߊߢߌ ߘߌ߫ ߥߟߊ߫ ߛߏ߬ߢ߭ߊߦߌ߸ ߘߏ ߞߵߊ߬ ߡߊߖߌ߰ ߥߙߏ߬ߘߎ߮ ߘߐ߫ ߞߊ߬ ߞߍ߫ ߥߘߎ߬ߡߊ ߘߌ߫، ߕߐ߬ ߞߋߟߋ߲ ߞߵߊ߬ ߡߊߦߟߍ߬ ߞߊ߬ ߕߊ߯ ߞߐ߰ߘߎ߮ ߕߟߋ߬ߓߋ ߘߐ߫ ߞߊ߬ ߞߍ߫ ߛߏߣߌ߲ߒߞߋ ߘߌ߫، ߊ߬ߟߎ߬ ߓߍ߯ ߟߊ߫ ߞߎߓߋ߫ ߝߟߐ ߕߐ߮ ߛߎߡߊ ߕߏ߫ ߘߴߊ߬ߟߎ߬ ߕߐ߮ ߥߟߴߊ߬ߟߎ߫ ߛߌ߰ ߦߙߐ ߝߍ߬ ߏ߬ ߢߊ ߟߋ߬ ߤߊ߲߯ ߓߌ߬߸ ߛߏ߫ ߘߐ߰ߡߊ߲߬ߣߍ߲ ߡߐ߱ = ߛߏߣߌ߲ߒߞߋ، ߛߏ߬ߢ߭ߊߦߌ، ߊ߬ ߣߌ߫ ߥߘߎ߬ߡߊ߬ߞߊ ߟߎ߬ ߓߍ߲߭ ߊ߬ ߡߊ߬߸ ߞߏ߫ ߊ߬ߟߎ ߓߘߊ ߟߋ߬ "ߛߏ߫" ߘߌ߫߸ ߏ߬ ߟߎ߬ ߡߍ߲ ߠߎ߫ ߣߊ߬ߣߍ߲߬ ߞߍ߫ ߟߊ߫ ߡߊ߲߬ߘߋ߲ ߠߎ߬ ߘߌ߫ ߞߐ ߟߊ߫.

ߞߏ߬ߣߌ߲߬ ߓߊߏ߬ ߕߟߋ߬ߓߋ߬ߞߊ ߏ߬ ߟߎ߫ ߟߋ߫ ߣߊ߬ ߘߴߊ߬ߟߎ߫ ߛߌ߲߬ߝߏ߲߬ߧߊ߬ ߞߏߢߊ߬ ߛߊ߲߬ ߃߀߀ ߝߊ߲߭ ߝߍ߬ ߌߛߊ߫ ߡߏߦߌ ߞߐ߫ ߞߊ߬ ߢߊ߬. ߊ߬ߟߎ߫ ߝߊ߲߬ߞߊ ߥߙߊ߬ߣߍ߲ ߞߵߊ߬ߟߎ߫ ߝߊ߬ߘߋ߲߬ߡߊ߫ ߛߐ߬ߢ߭ߊߢߌ ߣߌ߫ ߥߘߎ߬ߡߊ ߟߎ߬ ߟߊߘߏ߲߬ ߊ߬ߟߎ߬ ߟߊ߫ ߡߊ߬ߙߊ ߘߐ߫ ߥߛߎ߬ ߖߊ߲߫ ߞߣߐ߫، ߣߌ߲߬ ߠߋ߬ ߞߏߛߐ߲߬ ߊ߬ߟߎ߬ ߟߊ߫ ߓߊ߲߬ߞߎ ߏ߬ ߕߐ߮ ߞߍ߫ ߘߊ߫ ߞߏ߫ ߢ߭ߊ߬ߣߊ ߟߎ߬ ߓߘߊ߸ ߓߊߏ߬ ߡߐ߰ ߕߎ߲߬ ߕߍ߫ ߛߌ߰ ߟߊ߫ ߖߡߊ߬ߣߊ ߞߎ߲߬ߠߊ߫߸ ߝߏ߫ ߣߴߌ ߞߊ߬ ߥߣߊ߬ߦߊ ߡߐ߬ߟߐ߲ ߛߐ߬ߘߐ߲߬، ߏ߬ ߟߋ ߝߐߢߊ ߞߍ߫ ߢ߭ߊ߬ߣߊ߫ ߘߌ߫߸ ߡߍ߲ ߞߎߓߋߘߊ ߞߍ߫ ߘߊ߫ ߞߎ߲߬ߓߌ߫ ߘߌ߫، ߓߍ߬ߙߍ߲߬ߓߍ߬ߙߍ߲߬ߠߌ߲߬ߠߊ߫ ߊߙߊߓߎ߫ ߟߎ߫ ߣߊ߬ߣߴߏ߬ ߟߋ ߛߓߍߢߊ ߣߴߊ߬ ߝߐߢߊ ߞߍ߫ ߟߴߊ߬ߟߎ߬ ߟߊ߫ ߞߊ߲ ߘߐ߫ ߞߏ߫ ߜ߭ߊ߬ߣߊ߫ ߓߊߏ߬ " ߢ߭ " ߕߍ߫ ߊ߬ߟߎ߬ ߟߊ߫ ߞߊ߲ ߘߐ߫، ߜ߭ߊ߯ߣߊ߫ ߞߎߘߊ ߣߊ߬ߣߍ߲߫ ߖߡߊ߬ߣߊ߬ ߞߘߐ߬ߓߊ ߏ߬ ߟߋ ߕߐ߮ ߕߊ߬ ߟߴߊ߬ ߖߍ߬ߘߍߛߐ߬ߘߐ߲ ߠߊ߫ ߕߎ߬ߓߊ߬ߓߎ߬ ߞߐ߲ߛߐ߲ߦߟߊ ߟߎ߫ ߥߐ߲߬ߛߙߐ ߟߊ߫ ߘߍ߲ߖߘߍߟߦߊ߫ ߕߟߋ ߒߞߎߥߊߡߌ߫ ߞߏ߬ߙߏߡߊ߬ ߟߊ߫ ߢߍߡߌߘߊߟߌ ߟߊ߫ ߞߊ߬ ߞߍ߫ ߊ߬ ߞߊ߲ߕߌ߯ ߝߟߐ ߘߌ߫.

### ߕߍߡߊ߫ ߥߛߎ ߊߙߊߓߎ߫ ߛߓߍߦߟߊ ߟߎ߬ ߣߌ߫ ߓߍߙߌߓߍߙߌ߫ ߓߐߛߎ߲ߦߊ
ߜ߭ߊ߰ߣߊ߫ ߓߐߖߎ ߘߊߘߐߖߊߥߏ ߞߎ߲߬ߝߟߐ ߟߎ߬ ߦߋ߫ ߡߊߤߑߡߎߘ ߞߊߕߌ߫ ߟߊ߫ ߛߎ߬ߘߊ߲߬ߞߊ ߟߎ߬ ߟߊ߫ ߘߝߐ߬ߛߓߍ (ߕߊߙߌߞߊ߬ ߊ߬ߟߑߝߊ߬ߕߊߛ߭) ߣߌ߫ ߊ߬ߓߘߎ߫ ߙߊ߬ߤߑߡߊ߯ߣ ߊ߬ߛ-ߛߊ߯ߘߌ߫ ߟߊ߫ (ߕߊ߯ߙߌߞ ߊ߬ߟ-ߛߎߘߊ߲߫) ߠߎ߫ ߘߐ߫. ߡߍ߲ ߟߐ߬ߕߐ߫ ߦߋ߫ ߕߊ߯ߙߌߞ ߊ߬ߟ-ߝߕߊߛ߭ߌ߫ ߟߊ߫ ߡߊ߲߬ߛߊ ߟߎ߬ ߓߐߖߎ ߡߊ߬، ߊ߬ߟߋ߫ ߞߊ߬ ߦߟߌߦߊߟߌ߫ ߓߐߣߍ߲ߢߐ߲߰ߡߊ߫ ߛߊ߬ߓߊ ߟߎ߫ ߟߋ߬ ߦߌ߬ߘߊ߬: ߞߴߊ߬ߟߎ߫ ߦߋ߫ ߛߏߣߌ߲ߞߋ߸ ߥߊ߲߬ߜ߭ߙߊ (ߛߏߣߌ߲ߞߋ\ߡߊ߲߬ߘߋ߲߫ ߞߙߎ ߘߏ߫)، ߛߓߍߦߟߊ ߞߵߊ߬ ߖߊ߬ߕߋ߫ ߏ߬ ߟߋ ߘߐ߫ ߞߴߊ߬ߟߎ߫ ߓߐߖߎ ߦߋ߫ ߛߊߣߑߤߊ߯ߖߊ߫ ߓߍߙߌߓߍߙߌ ߘߏ߫ ߟߋ߬ ߘߌ߫. ߛߓߍߦߟߊ ߏ߬ ߞߵߊ߬ ߝߐ߫ ߞߏ߫ ߝߊ߰ߡߊ ߟߎ߬ ߟߊ߫ ߓߐ߲ߛߐ߲ߘߐߦߊ ߦߴߊ߬ ߦߌ߬ߘߊ߬ ߟߊ߫ ߞߴߊ߬ߟߎ߫ ߦߋ߫ ߓߍߙߌߓߍߙߌ ߟߋ߬ ߘߌ߫. ߕߊ߯ߙߌߞ ߊ߬ߟ-ߛߎߘߊ߲߫ ߞߵߊ߬ ߦߌ߬ߘߊ߬ ߞߐ ߟߊ߫ ߞߏ߫ ߊ߬ ߝߐ߫ ߞߊ߲ ߡߍ߲ ߦߋ߫ ߞߴߊ߬ߟߎ߫ ߓߐߛߎ߲ ߠߎ߬ ߜߍߣߍ߲ ߠߋ߬ ߕߘߍ߬ ߦߋ߫߸ ߊ߲ ߠߎ߬ ߡߴߏ߬ ߟߐ߲߫߸ ߊ߲ ߝߊ߲߭ ߡߴߊ߬ ߟߐ߲߫ ߠߋ߬ ߊ߬ߟߎ߬ ߦߴߊ߬ߟߎ߫ ߓߐߛߎ߲ ߡߌ߬ߣߊ߬ ߟߊ߫ ߡߍ߲ ߠߎ߬ ߡߊ߬. ߓߴߊ߬ߟߎ߫ ߞߵߊ߬ ߝߐ߫ ߟߋ߬ ߞߴߊ߬ߟߎ߫ ߓߐߖߎ ߦߋ߫ ߥߊ߬ߞߐߙߍ (ߛߏߣߌ߲ߞߋ) ߟߋ߬ ߘߌ߫. ߊ߬ߟ-ߌߘߙߌߛ ߟߊ߫ ߝߊ߯ߘߐߞߍ߫ ߁߁ߣߊ߲ ߘߝߐ߬ߛߓߍߣߍ߲ ߣߴߌߓߎߣ ߛߊ߬ߌߘ ߟߊ߫ ߝߊ߯ߘߐߞߍ߫ ߁߃ߣߊ߲ ߕߊ ߟߎ߬ ߞߵߊ߬ ߦߌ߬ߘߊ߫ ߟߋ߬ ߞߴߊ߬ߟߎ߫ ߦߴߊ߬ߟߎ߫ ߓߐߛߎ߲ ߡߌ߬ߘߊ߬ ߟߊ߫ ߞߋߟߊ߫ ߡߊ߬ߡߊ߬ߘߌ߫ ߟߊ߫ ߛߊ߰ߓߊ ߟߎ߬ ߟߋ߬ ߡߊ߬، ߤߊߡߊ߲߫ ߊ߬ߓߌ߫ ߕߊ߯ߟߓߌ߫ ߘߋ߬ߞߍ߫ ߊ߬ߟߌ (ߓߊߘߊ߬ߙߊ߫ ߛߊ߲߬ߖߊ߲) ߠߋ߬ ߡߊ߬.
ߝߊ߬ߙߊ߲߬ߛߌ߫ ߥߙߎߣߍߦߊߟߌ ߞߎ߲߬ߕߌ߮ ߟߎ߬߸ ߊ߬ ߜߋ߲ߜߋ߲ ߡߏ߬ߙߌߛ ߘߋߟߊߝߎߛ ߝߎ߬ߕߎ߲߬ߕߌ߬ ߘߊ߫ ߞߵߊ߬ ߝߐ߫ ߞߏ߫߸ ߞߏ߫ ߜ߭ߊ߰ ߣߊ߫ ߜߙߋ߬ߡߊߕߍ߰ ߘߊ߫ ߓߍߙߌߓߍߙߌ ߟߎ߬ ߟߋ߬ ߓߟߏ߫، ߞߊ߬ ߓߊ߲߫ ߞߵߊ߬ ߜߋ߲߬ߞߘߎ߫ ߊߝߙߌߞߌ߬ ߞߐ߬ߘߎ߮ ߣߌ߫ ߊߙߊߓߎ߫ ߕߌ߲ߡߎߣߎ߲ ߠߎ߬ ߟߊ߫. ߘߋߟߊߝߏߛ ߞߊ߬ ߘߐ߬ߝߐ ߟߎ߬ ߡߙߐߡߙߐ߫ ߢߐ߲߮ ߡߊ߬ ߟߋ߬ ߞߏ߫ ߛߌ߯ߙߌ߫ ߖߎ߬ߝߎ ߟߎ߬ ߟߋ߬ ߞߊ߬ ߕߌ߲߬ߞߎߘߎ߲ ߏ߬ ߡߌ߬ߘߊ߬߸ ߞߴߏ߬ ߣߌ߫ ߝߎߟߊߣߌ߲ ߠߎ߬ ߟߊ߫ ߘߐ߬ߝߐ ߟߎ߬ ߓߊ߬ߛߊ߲߬߸ ߏ߬ ߟߎ߬ ߡߍ߲ ߠߎ߬ ߞߊ߬ ߕߊ߬ߞߙߎߙߎ߬ ߜߙߋ߬ߡߊߕߍ߰.

ߡߙߌߘߐ ߡߍ߲ ߟߐ߬ߕߐ߫ ߦߋ߫ ߞߐߞߊ߲߫ ߡߐ߮ ߟߎ߬ ߟߊ߫ ߜ߭ߊ߰ߣߊ߫ ߜߙߋ߬ߡߊߕߍ߰ ߡߊ߬، ߞߐ߯ߟߊ߫ ߡߐ߯ ߞߊ߬ߙߊ߲߬ߣߍ߲ ߠߎ߬ ߛߐ߲߬ߣߍ߲߫ ߕߴߏ߬ ߡߊ߬. ߣߌߤߋߡߌߦߊ ߣߌߝ߭ߕߑߖ߭ߌߦߐ߲߫ ߣߌ߫ ߛߑߔߏߟߛߘߌ߲߫ ߠߎ߫ ߝߣߊ߫ ߦߴߏ߬ ߞߏߟߊ߲ߞߏߡߊ ߘߏ߫ ߟߋ߬ ߘߌ߫، ߏ߬ ߟߎ߫ ߞߵߊ߬ߟߎ߫ ߘߊߘߐߡߌߘߊߞߎ߲ߧߊ ߞߍ߫ ߟߋ߬ ߞߏ߫ ߊ߬ߟ-ߌߘߙߌߛ ߝߟߌ߬ߣߍ߲߫ ߦߋ߫ ߞߍ߫ ߟߴߊ߬ ߟߊ߫ ߛߙߊ߬ߒ߬ߞߊ߲߬ߠߊ ߘߌ߲߬ߞߌߙߊ ߡߊ߬ ߟߋ߬ ߘߎ߰ߡߊ߬ߛߓߍߓߟߏ ߣߌ߫ ߘߐ߬ߝߐ ߕߎ߬ߡߘߊ߬ߞߏ ߟߎ߬ ߛߌߟߊ ߝߍ߬. ߣߘߐ߬ߟߐ߲߬ߠߊ߫ ߣߌ߫ ߘߝߐ߬ߦߊ߬ߟߊ߫ ߙߋߦߑߡߐ߲ߘ ߡߊߎߣߌ߫ ߞߵߊ߬ ߘߊߘߐߡߌߘߊߞߎ߲ߧߊ ߞߍ߫ ߊ߬ߟ-ߞߊߕߌ߫ ߣߌ߫ ߊ߬ߟ-ߛߊ߯ߘߌ߫ ߦߟߌߦߊߟߌ ߡߍ߲ ߠߎ߬ ߘߌ߫، ߞߴߏ߬ ߟߎ߬ ߓߌ߲ߓߌ߲ߣߍ߲߫ ߕߘߍ߬ ߦߋ߫ (ߜ߭ߊ߰ߣߊ߫ ߝߏ߲߬ߝߏ߲ ߞߐߞߊ߲߬) ߠߋ߬߸ ߡߍ߲ ߟߐ߬ߕߐ߫ ߦߋ߫ ߓߍߙߌߓߍߙߌ߫ ߓߎ߰ߕߘߎ߫ߓߎ߰ߓߐ ߟߎ߬ ߟߋ߬ ߡߊ߬߸ ߡߍ߲ ߠߎ߬ ߓߐߖߎ ߦߋ߫ ߟߓߌ߫ ߘߌ߫߸ ߊ߬ ߣߌ߫ ߞߵߊ߬ ߓߛߌ߬ߞߌ߫ ߞߴߊ߬ߟߎ ߟߋ߬ ߕߘߍ߬ ߦߋ߫ ߞߊ߬ߦߌ߯ ߞߎ߲߬ߝߟߐ ߘߐ߫.

ߞߎ߲߬ߝߟߐ ߘߝߐ߬ߦߊ߬ߟߊ ߟߎ߬ ߦߏ߫ ߦߊ߰ߞߎߓߌ߫ (߈߇߂ ߌ.ߡ)߸ ߊ߬ߟ-ߡߊ߬ߛߎߘߌ߫ (߉߄߄ ߌ.ߡ)߸ ߌߓߎߣ ߤߊߥߑߞߊߟߌ߫ (߉߇߇ ߌ.ߡ\)߸ ߊ߬ߟ-ߓߌߙߎߣߌ߫ (߁߀߃߆ ߌ.ߡ)߸ ߊ߬ ߣߌ߫ ߊ߬ߟ-ߓߊߞߙߌ߫ (߁߀߆߈ ߌ.ߡ) ߟߎ߫، ߏ߬ ߟߎ߬ ߓߍ߯ ߞߊ߬ ߛߓߍߟߌ ߞߍ߫ ߢ߭ߊ߬ߣߊ߫ ߡߌ߬ߙߌ߲߬ߘߌ ߣߴߊ߬ ߡߙߊ߬ߓߊ߮ ߟߎ߬ ߞߊ߲߬ ߠߋ߬ ߞߴߊ߬ߟߎ߫ ߦߋ߫ ߝߘߊ߬ߝߌ߲ ߠߎ߬ ߟߋ߬ ߘߌ߫. ߘߌߟߊߝߏߛ ߟߊ߫ ߞߎߡߊ ߓߘߊ߫ ߝߟߐ߫ ߡߊߛߐ߬ߛߐ߬ ߟߊ߫ ߞߊ߬ߙߊ߲߬ߠߊ ߟߎ߬ ߓߟߏ߫ ߞߏߖߎ߯ߦߊ߫߸ ߦߏ߫ ߛ߭ߊߙߟ ߡߐ߲ߕߋߟߌ߫߸ ߙߏߓߊߙߕ ߞߐߡߑߝ߭ߍ߲߫ ߊ߬ ߣߌ߫ ߘߏ߫ ߜߘߍ߫ ߟߎ߫ ߞߏ߫ ߛߐ߲߬ ߕߴߛߋ߫ ߞߍ߫ ߟߴߊ߬ ߡߊ߬ ߞߊ߬ ߓߍ߲߬ ߊ߬ ߡߊߞߊ߬ߝߏ ߛߌߦߊߦߊ ߡߊ߬ ߣߌ߫ ߘߝߐ߬ߦߊ߬ߟߊ ߟߎ߬ ߘߴߛߋ߫ ߛߐ߲߬ ߠߴߊ߬ ߡߊ߬، ߞߊߕߘߍ߬ߕߍ߫ ߊ߬ ߞߊ߬ ߝߘߊ߬ߝߌ߲߬ߠߊ߫ ߕߟߋ߬ߓߋ ߓߐ߲ߛߐ߲ߘߐߦߊ ߝߊ߬ߛߊߙߌ ߡߍ߲ ߞߍ߫.
[thumb|341x341px|ߛߤߊߙߊ߫ ߕߟߋ߬ߓߋ ߖߊ߬ߥߏ߬ ߛߌߟߊ ߟߎ߬ ߁߀߀߀-߁߅߀߀ ߟߎ߬ ߕߍ߫. ߘߊ߬ߡߊ߲߬ ߡߊ߬ ߦߙߐ ߟߎ߬ ߟߋ߬ ߦߋ߫ ߛߟߏߟߏ߫ ߟߊߞߣߍߞߍ߲ ߘߐ߫: [ߓߊ߲߬ߓߎ߰|ߓߊ߬ߓߎ߰߸ ߓߎ߬ߙߋ߫߸ ߟߋ߬ߓߌ߫߸ ߊ߬ ߣߌ߫ ߊߞߊ߲ ߠߎ߬.]]

#### ߞߊ߬ߞߎߘߊ ߣߌ߫ ߣߘߐ߬ߟߐ߲ ߣߌ߫ ߕߌ߲߬ߞߎߘߎ߲ ߛߌ߰ߓߊ߮ ߟߎ߬ ߕߊ߫ ߝߐߟߌ
ߣߘߐ߬ߟߐ߲ ߟߐ߲ߕߊ ߟߎ߬ ߘߊߡߌ߬ߣߊ߬ ߘߊ߫ ߝߊ߯ߘߐߞߍ߫ ߂߀ߣߊ߲ ߞߎ߲߬ߝߟߐ ߟߋ߬ ߘߐ߫߸ ߞߊ߬ߙߊ߲߬ߠߊ ߟߎ߬ ߝߣߊ߫ ߞߊ߬ ߜ߭ߊ߰ߣߊ߫ ߓߐߖߎ ߟߛߊߣߌ߲ߧߊ ߘߊߡߌ߬ߣߊ߬. ߓߊ߯ߙߊ ߏ߬ ߟߎ߫ ߟߋ߬ ߞߊ߬ ߣߘߐ߬ߟߐ߲ ߣߐ߬ߣߐ߬ߟߌ ߟߎ߬ ߣߌ߫ ߘߎ߰ߡߊ߬ߛߓߍ ߛߓߍߟߌ ߟߎ߬ ߓߎ߰ߓߎ߰ ߡߍ߲ ߠߎ߬ ߛߓߍ߫ ߘߊ߫ ߈߃߀ ߣߌ߫ ߁߄߀߀ ߠߎ߬ ߕߍ߫، ߕߊߙߌߞߎ ߡߍ߲ ߠߎ߬ ߛߓߍ߫ ߘߊ߫ ߝߊ߯ߘߐߞߍ߫ ߁߆߲ ߣߌ߫ ߁߇߲ ߠߎ ߟߊ߫߸ ߊ߬ ߣߌ߫ ߘߊߘߝߐߟߌ ߘߐ߬ߝߐ ߡߍ߲ ߠߎ߬ ߢߊߝߐ߫ ߘߊ߫. ߁߉߆߉ ߟߊ߫، ߔߊߕߙߌߞ ߡߎ߲ߛߐ߲߫ ߞߊ߬ ߘߐ߬ߥߎ߯ߙߌ߬ߟߌ ߞߍ߫ ߘߊ߯ߙ ߕߗߌߕ ߘߌ߲߬ߞߌߙߊ ߘߐ߫ (ߡߊ߬ߞߍ߬ߦߙߐ ߡߍ߲ ߞߏߟߏ߲ߛߏߣߍ߲߫ ߦߋ߫ ߛߏߣߌ߲ߞߋ ߟߎ߬ ߓߐߛߎ߲ߞߏ ߡߊ߬) ߡߍ߲ ߞߵߊ߬ ߟߛߊߣߌ߲ߧߊ ߟߐ߲ߣߌ߲ߧߊ߫ ߢߣߊߓߊ߬ߛߊ߲߬ߣߍ߲ ߠߎ߬ ߞߍ߫ ߘߊ߫ ߦߋ߲߬ ߝߊ߯ߘߐߞߍ߫ ߁߆ߣߊ߲ ߠߊ߫ ߌ.ߡ ߢߍ߫߸ ߊ߬ ߘߏ߲߬ ߣߐ߬ߟߌ߬ ߡߎߙߊ߲ ߣߌ߫ ߟߐ߬ߟߌ߫ ߢߊ ߦߋ߫ ߘߊ߫ ߦߋ߲߬߸ ߡߍ߲ ߛߎ߮ ߟߎ߬ ߦߋ߫ ߘߊ߫ ߞߎ߲ߓߌ߫ ߁߉߂߀ ߠߊ߫.

ߊ߬ ߘߏ߲߬ ߢߍߟߊ߫ ߣߊߡߎ߲߫ ߣߌ߫ ߓߘߍ߬ߓߘߍ߬ߟߌ ߓߐߛߎ߲ߠߞߊ ߡߍ߲ ߠߊߞߏߟߐ߲߫ ߘߊ߫ ߜ߭ߊ߰ߣߊ߫߸ ߊ߬ ߞߍߣߍ߲߫ ߦߋ߫ ߟߋ߬ ߦߏ߫ ߢߍߟߊ߫-ߡߊ߲߬ߘߋ߫ ߛߣߍ߬ ߣߌ߫ ߓߌߦߊ߲ߡߙߊ ߞߎ߲߬ߕߌ߰ߦߊ߫ ߛߎ߮ ߡߍ߲ ߠߎ߬ ߗߊ߬ߙߌ߫ ߖߋ߬ߟߌߓߊ߬ ߖߌߝߊ߮ ߕߟߋ߬ߓߋ ߞߐߞߘߐߟߊ ߟߎ߬ ߟߊ߫ ߁߃߀߀ ߌ.ߡ – ߃߀߀ ߌ.ߡ ߞߐ߫. ߡߐ߲ߛߐ߲߫ ߟߊ߫ ߦߟߌߦߊߟߌ ߏ߬ ߞߵߊ߬ ߦߌ߬ߘߊ߬ ߞߏ߫ ߟߌߓߌ߫ ߓߍߙߌߓߍߙߌ ߏ߬ ߟߎ߫ ߞߊ߬ ߞߊ߬ߝߏ߬ ߡߊߣߊ߬ߙߏ߲߬ߣߍ߲ ߏ߬ ߕߋ߬ ߇߀߀ ߟߊ߫ ߌ.ߡ ߢߍ߫. ߊ߬ߟߎ߬ ߟߊ߫ ߖߊ߬ߥߏ߬ ߛߌ߬ߟߊ߬ ߟߊ߬ߞߊ ߞߊ߬ ߓߌ߬ߟߊ߬ ߞߐ߬ߘߎ߮ ߡߊ߬، ߏ߬ ߟߋ ߞߵߊ߬ߟߎ߫ ߟߊ߫ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߖߊ߬ߕߋ߬ߓߐ ߦߟߍ߬ߡߊ߲߫ ߞߊ߬ ߓߐ߫ ߞߟߍ߬ߓߋ ߘߐ߫ ߞߊ߬ ߞߍ߫ ߖߎ߬ߟߊ߬ߦߊ ߘߌ߫߸ ߡߙߊ߬ߞߊ ߟߎ߬ ߖߍ߬ߘߍ ߦߴߊ߬ߟߎ߫ ߟߊ߫ ߘߐ߬ߝߐ ߖߊ߬ߕߋ߬ ߟߊ߫ ߃߀߀ ߟߋ߬ ߟߊ߫ ߌ.ߡ ߢߍ߫. ߒ߬ߓߊ߬ ߖߎ߬ߟߊ߬ߦߊ ߏ߬ ߣߌ߫ ߣߍ߰ ߓߊ߯ߙߊ ߛߋߒߞߏߟߦߊ ߟߎ߬ ߟߋ߬ ߓߊ߬ߛߊ߲߬ߣߍ߲߫ ߕߘߍ߬ ߦߋ߫ ߞߊ߬ߝߏ ߜߙߋ߬ߡߊߕߍ߰ ߕߎߡߊ ߟߊ߫. ߓߊ߯ߙߊ ߟߎ߬ ߞߍ ߘߊ߯ߙ-ߞߌߗߌ߫߸ ߘߊ߯ߙ-ߣߍ߰ߡߊ߫߸ ߊ߬ ߣߌ߫ ߘߊ߯ߙ-ߥߊ߬ߟߊߕߊ߬ ߟߎ߫ ߘߐ߫، ߏ߬ ߞߵߊ߬ ߦߌ߬ߘߊ߫ ߟߋ߬ ߞߏ߫ ߕߌ߬ߢߍ߬ߞߏ߲ߞߏ ߟߊ߫ ߡߊ߬ߕߍ߬ߙߍ߲߬ߕߍ߬ߙߍ߲߬ߠߌ߲ ߠߋ߬ ߞߊ߬ ߡߐ߱ ߟߎ߬ ߟߐ߬ ߝߎ߲ߘߌ߫ ߟߊ߫ ߞߊ߬ ߥߊ߫ ߞߐ߬ߘߎ߮ ߖߌߡߊ߫ ߦߙߐ ߟߎ߬ ߘߐ߫߸ ߡߍ߲ ߠߎ߬ ߦߋ߫ ߡߊ߬ߟߌ ߞߐ߬ߘߎ߯ߝߊ߲ ߠߎ߬ ߘߌ߫ ߕߊ߲߬.

##### ߖߋ߬ߟߌߓߊ߬ ߘߐߞߙߎ߬ ߦߌߟߊ ߦߟߌߦߊߟߌ
ߘߝߐ߬ߦߊ߬ߟߊ߫ ߘߌߍߙߞ ߟߊ߲ߜ߭ ߞߵߊ߬ ߦߌ߬ߘߊ߬ ߞߏ߫ ߥߊ߬ߜ߭ߊߘߎ߰ ߕߊ߲ߓߊ߲ ߕߘߍ߬ ߕߍ߫ ߞߎ߲ߓߌ߫ ߘߌ߫߸ ߓߊ߬ߙߌ߫ ߞߴߊ߬ ߕߘߍ߬ ߦߋ߫ ߝߊ߬ߞߎ߲߬ߓߌ߲߫ (ߕߎ߬ߡߊ߬ ߘߐ߫: ߘߓߍ߫) ߘߊ߬ߟߊ ߞߍ߬ߙߍߝߍ߬ ߟߋ߫، ߦߋ߲߬ ߡߍ߲ ߦߋ߫ ߖߋ߬ߟߌߓߊ߬ ߕߍߡߟߊ ߘߐ߫. ߓߊߏ߬ ߦߙߐ ߏ߬ ߡߊߣߊ߬ߙߏ߲߬ߣߍ߲߫ ߕߘߍ߬ ߦߋ߫ ߞߊ߬ ߕߊ߬ߡߌ߲߫ ߕߌߗߌߕ ߘߌ߲߬ߞߌߙߊ ߞߊ߲߬، ߊ߬ ߘߏ߲߬ ߟߊ߲ߜ߭ ߞߵߊ߬ ߓߌ߲ߓߌ߲߫ ߘߊߘߐ߫ ߝߐߟߌ ߘߐ߬ߝߐ ߟߎ߫ ߞߊ߲߬ ߸ ߡߍ߲ ߠߎ߬ ߦߴߊ߬ ߦߌ߬ߘߊ߬ ߟߊ߫ ߞߏ߫ ߞߍ߬ߟߍ ߘߏ߫ ߞߏߛߐ߲߬ ߝߊ߯ߘߐߞߍ߫ ߁߁ߣߊ߲ ߠߊ߫، ߞߏ߫ ߞߎߓߋ ߟߊߦߌ߬ߙߌ߲߬ߘߌ߬ ߘߊ߫ ߕߟߋ߬ߓߋ ߘߐ߫. ߕߎ߬ߡߊ߬ ߘߐ߫ ߊ߬ ߞߊ߲߫ ߦߋ߫ ߞߍ߫ ߟߊ߫ ߡߎ߬ߙߊ߬ߓߌ߬ߕߎ߫ ߞߟߍ ߕߎ߬ߡߊ ߝߎ߲ߘߟߌ ߟߋ߬ ߡߊ߬߸ ߥߟߊ߫ ߛߎߡߊߥߙߏ߫ ߟߊ߫ ߦߋ߲߬ ߞߟߍ߬ ߕߎߡߊ ߟߊ߫߸ ߓߊߏ߬ ߘߊߘߝߐߟߌ ߕߎ߬ߡߊ߬ߘߊ ߘߌ߫ ߛߋ߫ ߝߘߏ߬ ߟߴߊ߬ ߕߎ߬ߡߊ߫ ߕߞߌߕߞߌ ߡߊ߬، ߡߍ߲ ߛߓߍߣߍ߲߫ ߦߋ߫ "ߡߊ߲߬ߘߋ߲߫ ߘߐ߬ߝߐ" ߘߐ߫.

## ߘߐ߬ߝߐ
### ߝߊ߰ߡߊ߬ߟߊ ߡߊߦߟߍ߬ ߕߎߡߊ
߃߀߀ ߝߊ߲߭ߝߍ߬ ߌ.ߡ ߞߐ߫، ߛߊ߯ߤߟߌ߫ ߦߌߟߌ߲ ߥߎ߬ߛߎ ߞߊ߬ ߘߌ߲߬ߞߌߙߊ ߏ߬ ߟߎ߬ ߞߍ߫ ߡߐ߱ ߟߎ߬ ߡߊߛߌ߰ ߦߙߐ ߣߴߊ߬ߟߎ߫ ߟߊ߫ ߦߙߐ߫ ߘߐߛߏߘߏ߲ߜߕߊ ߟߎ߬ ߘߌ߫߸ ߡߍ߲ ߡߊ߫ ߞߍ߫ ߡߊ߬ߞߍ߫ ߦߙߐ߫ ߘߌ߫ ߛߋ߰ߘߐ߬ߞߍ ߝߊ߲߬ߓߊ ߞߘߐ߫، ߏ߬ ߟߋ ߞߊ߬ ߛߌߟߊ߫ ߘߌ߫ ߥߊ߬ߜ߭ߊߘߎ߰ ߡߊ߬ ߞߊ߬ ߕߌߗߌߕ ߟߐ߲ߣߌ߲ߦߊ ߟߊߛߓߊ߬ߕߌ߫. ߢߐ߯ߡߍ ߟߊ߫ ߘߏ߲߬ߠߌ߲ ߛߊߤߙߊ߫ ߕߟߋ߬ߓߋ ߘߐ߫ ߝߊ߯ߘߐߞߍ߫ ߃߲ ߠߊ߫߸ ߊ߬ ߣߌ߫ ߛߊߣߌߤߊߖߊ߬ ߓߍߙߌߓߍߙߌ߫ ߓߎ߰ߕߘߎߓߎ߰ߓߐ ߟߎ߬ ߘߌ߯ߟߌ ߞߵߊ߬ߟߎ߫ ߟߊߛߋ߫ ߦߋ߲߬ ߠߎ߬ ߘߐ߫߸ ߏ߬ ߟߋ ߞߍ߫ ߘߊ߫ ߘߍ߬ߘߐ߬ߞߏ ߣߌ߫ ߝߊ߰ߡߊ߬ߟߊ ߟߌ߬ߤߟߊ ߟߎ߬ ߦߟߍ߬ߡߊ߲߬ߠߌ߲ ߛߊߓߎ߫ ߘߌ߫. ߒ߬ߓߊ߬ ߛߌ߬ߟߊ߬ߡߊ ߟߎ߬ ߟߴߊߝߙߌߞߌ߬ ߞߐ߬ߘߎ߮ ߞߐ߲ߛߐ߲ߧߊ߫ ߕߎߡߊ ߟߊ߫ ߝߊ߯ߘߐߞߍ߫ ߇߲ ߠߊ߫ ߌ.ߡ ߞߐ߫، ߢߐ߯ߡߍ߫ ߕߌ߮ ߟߎ߬ ߞߊ߬ ߖߎ߬ߟߦߊ߬ ߛߌߟߊ߫ ߞߘߐ߫ ߘߏ߲߬ߖߟߎ߬ߡߊ߬ߓߊߟߌ ߡߊߝߊ߬ߟߋ߲߫߸ ߞߊ߬ ߞߙߏ߬ߝߏ ߦߟߍ߬ߡߊ߲߫ ߝߘߊ߬ߝߌ߲߬ߠߊ ߞߐ߬ߘߎ߮ ߣߌ߫ ߖߋ߬ߟߌߓߊ߬ ߕߍ߫. ߡߍ߲ߢߐ߲߯ߠߊ ߘߐ߬ߝߐ ߟߎ߬ ߞߊ߬ ߜ߭ߊ߰ߣߊ߫ ߝߊ߰ߡߊ߬ߟߊ ߖߊ߬ߕߋ߫ ߞߟߍ߬ ߟߊ߲߬ߘߌ ߟߎ߬ ߟߋ߬ ߘߌ߫ ߛߏ߭ ߟߎ߬ ߞߊ߲߬߸ ߞߵߊ߬ߟߎ߫ ߟߊ߫ ߘߎ߰ߞߟߏ ߣߴߊ߬ߟߎ߫ ߟߊ߫ ߡߌ߬ߙߌ߲߬ߘߌ ߟߎ߬ ߡߊߞߊ߬ߝߏ߫، ߊ߬ ߣߌ߫ ߞߴߊ߬ߟߎ߫ ߟߊ߫ ߦߙߌߥߊߟߌ ߕߘߍ߬ ߜߟߍ߬ߡߊ߲߬ߓߊ ߟߋ߬ ߦߋ߫. ߥߊ߬ߜ߭ߊߘߎ߰ ߞߵߊ߬ߟߎ߫ ߗߋ ߞߍ߫ ߛߊߣߌ߲ ߡߊߡߊ߬ߙߊ ߟߋ߬ ߘߌ߫ ߞߊ߬ ߥߊ߫ ߏ߬ ߘߌ߫ ߞߐ߬ߘߎ߮ ߘߐ߫߸ ߊ߬ ߣߌ߫ ߞߊ߬ ߞߐ߱ ߝߣߊ߫ ߟߊߛߋ߫ ߥߙߏ߬ߘߎ߮ ߘߐ߫، ߒ߬ߞߵߊ߬ߟߎ߫ ߖߍ߬ߘߍ ߡߵߊ߬ߟߎ߫ ߛߐ߲߬ ߞߊ߬ ߛߊߣߌ߫ ߡߊ߫ ߦߙߐ ߟߎ߬ ߡߊ߬ߙߊ߫ ߡߎ߰ߡߍ߫. ߥߊ߬ߜ߭ߊߘߎ߰ ߟߊ߫ ߖߎ߬ߟߊ߬ߦߊ ߞߍ߫ ߘߊ߫ ߝߙߍ߬ ߢߌߡߊ߫ ߘߴߊ߬ߟߎ߫ ߢߍ߫ ߞߊ߬ ߞߊ߬ߝߏ߫ ߡߌߛߍ߲ ߘߏ߫ ߟߎ߫ ߞߴߊ߬ ߟߊ߫ ߞߊ߬ߝߏ߬ߓߏߟߏ߲ ߠߎ߬ ߘߌ߫، ߏ߬ ߟߋ ߞߊ߬ ߕߍߓߊ߯ߦߊ ߖߐ߲ߖߐ߲߫ ߕߴߏ߬ ߟߎ߬ ߣߌ߫ ߝߊ߰ߡߊ߬ߟߊ ߕߊ߲ߓߊ߲ ߕߍ߫߸ ߡߍ߲ ߠߎ߬ ߕߘߍ߬ ߦߋ߫ ߣߌߛߐ߲ߞߐ ߛߙߊ߬ ߟߴߊ߬ߟߎ߫ ߢߍ߫ ߛߐ߲߬. ߞߎߡߊ ߣߌ߲߬ ߓߌ߲ߓߌ߲ߣߍ߲߫ ߦߋ߫ ߛߊ߬ߙߌ߬ ߘߐߥߟߏߡߊߣߍ߲ ߠߎ߬ ߟߌ߬ߤߟߊ ߟߋ߬ ߞߊ߲߬߸ ߡߍ߲ ߠߎ߬ ߕߎ߬ߡߊ߬ߘߊ ߦߋ߫ ߥߎ߬ߛߎ ߏ߬ ߘߌ߫ ߝߘߊ߬ߝߌ߲߬ߠߊ߫ ߘߎ߰ߞߟߏ ߢߊߝߍ߬، ߊ߬ ߦߌ߬ߘߊ߬ߣߍ߲߫ ߦߋ߫ ߞߏ߬ ߡߊ߲߬ߛߊ߬ߟߊ߫ ߥߙߍߓߊߓߊ ߟߎ߬ ߟߋ߬ ߕߘߍ߬ ߥߊ߰ߘߎ߰ ߡߙߊ ߘߐ߫ ߏ߬ ߕߎ߬ߡߊ ߟߊ߫߸ ߡߍ߲ ߠߎ߬ ߕߎߣߎ߲߫ ߘߊ߫ ߥߎ߬ߛߎ߫ ߞߘߐ߫. ߝߊ߰ߡߊ߬ߟߊ ߞߎ߲߬ߠߊ߬ߝߏߣߌ߲ ߊ߬ ߡߊ߬ߦߟߍ ߕߎ߬ߡߊ ߟߊ߫߸ ߏ߬ ߟߊߜߍߣߍ߲߫ ߕߍ߫. ߞߊߕߌ߫ ߟߊ߫ ߕߊ߯ߙߌߞ ߊ߬ߟ-ߝߕߊߛ߭ ߕߊ߫ ߝߐߟߌ߫ ߘߐ߫߸ ߊ߬ߟߋ߬ ߟߊ߫ ߝߐߟߌ ߞߊ߬ ߁߅߈߀ ߝߊ߲߬ߝߍ߬ߟߊ ߟߋ߬ ߦߌ߬ߘߊ߬، ߊ߬ ߞߏ߬ߣߌ߲ ߞߊ߬ ߞߎ߲߬ߕߌ߰ ߞߕߌߟߊߟߊ߫ ߌߘߊ߫ ߊ߬ߟ-ߡߊߛߣߌ߫ ߞߏߝߐ߫߸ ߡߍ߲ ߠߊ߫ ߞߎ߲߬ߕߌ߰ߦߊ ߞߍ߫ ߘߊ߫ ߞߊ߬ߦߌ߯ ߞߎ߲߬ߝߟߐ ߘߐ߫، ߞߎ߲߬ߕߌ߮ ߂߀ ߠߋ߬ ߞߊ߬ ߜ߭ߊ߰ߣߊ߫ ߡߊ߬ߙߊ߫ ߛߌ߬ߟߡߊ߬ߦߊ ߟߊ߫ ߣߊ߬ߟߌ ߢߍ߫. ߊ߬ߟ-ߛߊߘߌ߫ ߞߵߊ߬ ߝߐ߫ ߟߋ߬ ߞߏ߫ ߡߊ߲߬ߛߊ߫ (ߞߊ߰ߦߊ߫) ߞߘߐ߬ߞߘߐ߬ߡߊ߲߫ ߁߈  ߞߊ߬ ߛߋ߫ ߃߄ ߡߊ߬߸ ߞߴߏ߬ ߟߎ߫ ߟߋ߬ ߞߊ߬ ߜ߭ߊ߰ߣߊ߫ ߡߙߊ߬ ߞߋߟߊ ߟߊ߫ ߝߎ߲ߘߌ ߢߍߝߍ߬߸ ߂߄ ߜߘߍ߫ ߟߎ߫ ߞߵߊ߬ ߡߙߊ߬ ߝߎ߲ߘߌ ߞߐߝߍ߬.  ߛߓߍߟߌ ߡߍ߲ ߠߎ߬ ߞߍ߫ ߘߊ߫ ߊ߬ ߞߐߘߊ߲ߞߏ ߞߊ߲߬߸ ߏ߬ ߘߐߥߛߊ߬ߣߍ߲ߓߊ ߟߋ߬ ߦߋ߫، ߓߊ߬ߏ߬ ߊ߬ߟ-ߓߊߞߙߌ߫ ߕߊ߫ ߝߐߟߌ߫ ߘߐ߫߸ ߞߏ߫ ߜ߭ߊ߰ߣߊ߫ ߞߊ߬ ߊߥߑߘߊߜ߭ߐߛ ߡߙߊ߬ ߕߌ߬ߢߍ߬ߞߏ߲ߞߏ ߞߣߐ߫ ߥߛߎ߬ ߞߘߐ߫߸ ߉߇߀ ߣߌ߫ ߁߀߅߄ ߠߎ߬ ߕߍ߫. ߡߍ߲ߢߐ߲߯ߠߊ ߘߐ߬ߝߐ ߟߎ߬ ߦߴߊ߬ ߟߊߞߊ߬ߟߌ߫ ߟߊ߫߸ ߞߏ߫ ߜ߭ߊ߰ߣߊ߫ ߕߘߍ߬ ߦߴߊ߬ ߝߍ ߘߐ߫ ߕߎ߬ߡߊ ߡߍ߲ ߠߊ߫، ߞߴߊ߬ ߞߊ߬ ߕߊ߬ߞߙߎߙߎ߬ ߡߊ߬ߙߊ߫߸ ߖߏ߰ߙߊ߯߸ ߖߊ߬ߝߎߣߎ߲߫߸ ߓߊߞߎ߬ߣߎ߲߫߸ ߣߍ߱ߡߊ߬߸ ߛߏ߬ߛߏ߫߸ ߜ߭ߘߌߡߊ߬ߜ߭ߊ߲߫߸ ߜ߭ߌߖߎߡߋ߫߸ ߜ߭ߊ߬ߖߊ߬ߜ߭ߊ߫߸ ߊ߬ ߣߌ߫ ߊߥߑߞߍߙ߸ ߊߘߑߙߊߙ߸ ߊ߬ ߣߌ߫ ߤߏߘߌ߫ ߡߍ߲ ߦߋ߫ ߞߐ߬ߘߎ߮ ߘߐ߫. ߊ߬ ߟߊ߫ ߡߌ߬ߙߌ߲ ߕߘߍ߬ ߦߋ߫ ߛߋ߫ ߟߊ߫ ߞߢߊ߬ߜ߭ߊ߫ ߣߌ߫ ߞߙߊ߬ߕߊ߫ ߣߌ߫ ߞߊ߬ߛߏ߲߫ ߠߎ߬ ߝߣߊ߫ ߡߊ߬. ߞߵߊ߬ ߕߘߍ߬ ߝߐߟߌ߫ ߜߘߍ߫ ߟߎ߫ ߝߣߊ߫ ߦߴߊ߬ ߦߌ߬ߘߊ߬ ߟߊ߫ ߞߴߊ߬ ߕߘߍ߬ ߦߋ߫ ߞߌ߲ߞߌ߫ ߡߙߊ߬ ߟߊ߫߸ ߥߏߘߎ߯߸ ߓߎ߲ߘߎ߯߸ ߖߊ߬߸ ߓߊ߲߬߬ߓߎ߰߸ ߕߐ߯ߙߐ߲߫߸ ߥߘߎ߬ߡߊ߬ (ߓߌ߭ ߌ߲߬ ߡߊ߲߬ߘߋ߲߫) ߣߴߊ߬ ߣߐ߬ߘߎ߮ ߟߎ߬߸ ߞߊ߬ߛߊ߫߸ ߊ߬ ߝߊ߲߭ ߕߘߍ߬ ߦߋ߫ ߦߙߐ߫ ߜߘߍ߫ ߟߎ߫ ߡߙߊ߬ ߟߊ߫߸ ߡߍ߲ ߣߴߏ߬ ߟߎ߫ ߕߍ߫ ߞߋߟߋ߲߫ ߘߌ߫. ߖߊߓߍ߫ ߞߵߊ߬ ߝߐ߫ ߞߏ߫ ߘߌ߲ߜ߭ߊ߫ ߘߋ߲ ߠߎ߬ ߛߐ߲߬ ߘߊ߫ ߡߊ߲߬ߘߋ߲߫ ߦߴߊ߬ ߖߍ߬ߘߍ ߟߊ߫ ߞߏ ߟߎ߬ ߡߊߡߊ߬ߙߊ ߘߐ߫ ߜ߭ߖߊ߬ߜ߭ߊ߬ ߞߐߞߊ߲߬ ߕߎ߬ߡߊ ߘߏ߫ ߟߊ߫. ߛߏߣߌ߲ߞߋ߫ ߞߙߎ߫ ߝߌ߬ߟߊ߬ ߟߎ߫ ߕߘߍ߬ ߦߋ߫ ߥߙߏ߬ߘߎ߮ ߘߐ߫ ߞߏ߫ ߜ߭ߊ߬ߖߊ ߣߌ߫ ߞߊ߬ߙߏ ߟߎ߬، ߥߊ߬ߜ߭ߎ ߟߎ߬ ߞߵߏ߬ ߟߎ߫ ߡߙߊ߬.

#### ߡߎ߬ߙߊ߬ߓߌߕߎ ߟߎ߬
ߣߌ߫ ߡߐ߱ ߞߊ߬ ߊߙߊߓߎ ߟߎ߬ ߟߊ߫ ߞߐ߬ߝߐ ߡߊߝߟߍ߫ ߞߵߏ߬ ߣߌ߫ ߘߊߘߛߐߛߐ߫ ߟߎ߫ ߟߊ߫ ߢߐ߲߯ ߡߊ߬ ߡߍ߲ ߠߎ߬ ߝߘߊߣߍ߲߫ߦߋ߫ ߣߘߐ߬ߟߐ߲ ߘߐ߬ߛߙߋ ߟߎ߬ ߟߊ߫، ߊ߬ ߜߟߍ߬ߡߊ߲߬ߓߊ ߟߋ߬ ߦߋ߫ ߞߏ߫ ߞߊ߬ ߜ߭ߊ߰ߣߊ߫ ߥߎ߬ߙߎ߲߬ߓߊ߬ ߢߊ ߝߐ߫. ߛߊ߯ߤߟߌ߫ ߖߊ߭ ߘߊߡߌ߬ߣߊ߬ߣߍ߲، ߜ߭ߊ߰ߣߊ߫ ߕߊ߲ߓߊ߲ ߛߌ߰ߓߊ߮ ߟߎ߬ ߝߎ߲ߘߌ ߘߊߡߌ߬ߣߊ߬ ߘߊ߫ ߞߊ߬ ߥߊ߫ ߥߙߏ߬ߘߎ߮ ߘߐ߫ ߖߋ߬ߟߌߓߊ߬ ߝߍ߬߬߸ ߊ߬ ߣߌ߫ ߕߟߋ߬ߓߋ ߘߐ߫ ߞߊ߬ߛߊ߫ (ߛߣߍ߬ߜ߭ߊߟߌ߫ ߣߌ߫ ߜ߭ߊߓߌ߫) ߟߎ߫ ߘߐ߫ ߛߣߍ߬ ߘߎ߰ ߢߌߣߌ߲ ߠߊ߫. ߏ߬ ߞߊ߬ ߝߊ߲߬ߞߊ߬ ߘߌ߫ ߜ߭ߊ߰ߣߊ߫ ߡߊ߲߬ߛߊ߬ ߘߎ߯ߟߊ ߟߎ߬ ߡߊ߬߸ ߞߵߊ߬ߟߋ߫ ߖߍ߬ߘߍ ߝߊ߲߬ߞߊ ߓߴߊ߬ ߟߊ߫. ߡߊ߲߬ߛߊ ߘߏ߫ ߛߌ߰ߣߍ߲߫ ߕߘߍ߬ ߦߋ߫ ߊߥߑߘߊߜ߭ߐߛ ߡߍ߲ ߘߐ߫، ߏ߬ ߡߌ߬ߘߊ߬ ߘߊ߫ ߡߎ߬ߙߊ߬ߓߌߕߎ ߟߎ߬ ߓߟߏ߫ ߁߀߅߄ ߠߊ߫. ߛߟߏ߬ߡߊ߬ߣߊ߫ ߞߊ߲ߕߍ߫ ߟߊ߫ ("ߡߊ߲߬ߘߋ߲߬ ߞߙߎߝߓߊ ߣߴߊ߬ ߟߊߡߌߣߌ߲߫ ߖߡߊߣߊ ߟߎ߬") ߘߐ߫ ߞߏ߫ ߥߙߏ߬ߓߊ ߓߊ߲ߡߊ߲ߣߊ߫ ߞߊ߬ ߞߊ߬ߢߊ߬ߜ߭ߊ߫ ߟߊߡߎߙߎ߲ߕߌ߫ ߜ߭ߊ߰ߣߊ߫ ߡߙߊ ߡߊ߬ ߝߊ߯ߘߐߞߍ߫ ߁߂ߣߊ߲ ߠߊ߫߸ ߜ߭ߊ߰ߣߊ߬ ߡߴߏ߬ ߣߐ߬ߝߍ߬ߜߍ߲ ߡߍ߲ ߞߍ߫ ߞߟߍ߬ ߟߊ߫߸ ߞߢߊ߬ߜ߭ߊ߫ ߝߊ߲߬ߞߊ ߣߴߊ߬ ߡߌ߬ߙߌ߲ ߥߊ߬ߙߊ߫ ߘߴߊ߬ߟߎ߫ ߕߊ ߡߊ߬. ߛߎߡߊߥߙߏ߫ ߞߊ߲ߕߍ߫ ߛߌ߰ߣߍ߲ ߛߏ߬ߛߏ߫ ߡߊ߲߬ߛߊ߬ߦߊ ߟߊ߫، ߏ߬ ߞߊ߬ ߜ߭ߊ߰ߣߊ߫ ߞߟߍ߬ ߝߊ߯ߘߐߞߍ߫ ߁߃ߣߊ߲ ߞߎ߲߬ߝߟߐ ߘߐ߫߸ ߊ߬ ߡߊ߲߬ߛߊ ߟߎ߬ ߝߎ߲ߘߌ߫ ߘߊ߫ ߞߊ߬ ߥߴߊ߬ߟߎ߫ ߞߊ߬ߙߌ߬ߝߊ߫ ߕߟߋ߬ߓߐ ߘߐ߫ ߕߎ߲ߓߕߎ߫، ߦߊ߬ߣߴߊ߬ߟߎ߫ ߞߐߛߊ߬ߦߌ߫ ߕߍ߫ ߞߐ ߟߊ߫߸ ߞߊ߬ ߥߴߊ߬ߟߎ߫ ߟߊ߫ ߞߊ߬ߝߏ ߘߐߓߍ߲߬. ߛߏ߲߬ߖߘߊ߫ ߞߋߕߊ߬ ߞߍߣߍ߲ ߝߘߊ߬ߝߌ߲߬ߠߊ߫ ߕߟߋ߬ߓߋ ߝߊ߰ߡߊ ߘߌ߫ ߡߊ߲߬ߘߋ߲߫، ߏ߬ ߝߣߊ߫ ߥߊ߫ ߘߊ߫ ߞߎ߲ߓߌ߫ ߕߋ߭ ߡߍ߲ ߞߍ߫߸ ߏ߬ ߟߋ ߞߊ߬ ߜ߭ߊ߰ߣߊ߬ߞߏ ߛߋ߫ ߊ߬ ߘߊ߲߬ ߠߊ߫.

ߜ߭ߊ߰ߣߊ߫ ߝߊ߰ߡߊ߬ ߓߊߛߌ߫ ߛߊ߬ ߘߊ߫ ߁߀߆߃ ߟߋ߬ ߟߊ߫߸ ߊ߬ ߣߐ߬ߘߐߓߌ߬ߟߊ߫ ߘߴߊ߬ ߘߐ߯ߞߍ߫ ߕߎ߲߬ߞߊ߫ ߡߊ߬ߣߊ߲ ߠߋ߬ ߟߊ߫. ߏ߬ ߞߍ߫ ߘߊ߫ ߛߊߓߎ߫ ߘߌ߫ ߞߊ߬ ߝߐߢߐ߲߯ߞߐ ߟߊߘߏ߲߬ ߏ߬ ߣߌ߫ ߓߊߛߌ߫ ߘߋ߲ߞߍ߫ ߞߊ߬ߣߊߡߊߙ ߕߍ߫، ߒ߬ߓߊ߬ ߏ߬ ߟߋ ߞߊ߬ ߛߌߟߊ߫ ߘߌ߫ ߡߎ߬ߙߊ߬ߓߌߕߎ ߟߎ߬ ߡߊ߬ ߞߵߊ߬ߟߎ߫ ߛߋ߲߭ ߕߘߍ߬ ߝߊ߰ߡߊ߬ߟߊ ߞߏ ߟߎ߬ ߘߐ߫، ߏ߬ ߟߋ ߞߍߣߍ߲ ߦߋ߫ ߛߍ߬ߡߍ ߟߊߘߊ߬ߤߊ ߘߌ߫ ߛߌ߬ߟߡߊ߬ߦߊ߫ ߟߊ߲߬ߘߌ ߟߎ߬ ߢߍ߫. ߘߊߘߝߐߟߌ ߘߐ߬ߝߐ ߟߎ߬ ߦߴߊ߬ ߦߌ߬ߘߊ߬ ߟߊ߫ ߞߏ߫ ߊ߬ߟ-ߡߎ߬ߙߊ߬ߓߌߕߎ ߟߎ߬ ߞߊ߬ ߜ߭ߊ߰ߣߊ߫ ߞߐ߲ߛߐ߲ߧߊ߫ ߁߀߇߆-߇߇ ߟߎ߬ ߟߊ߫، ߞߏ߬ߣߌ߲߬ ߢߌ߬ߣߌ߲߬ߞߊ߬ߟߌ߬ߓߊ ߟߋ߬ ߦߴߏ߬ ߞߏߢߊ ߘߐ߫ ߞߊ߬ߞߎߘߊ ߞߊ߬ߙߊ߲߬ߠߊ ߟߎ߬ ߓߟߏ߫. ߞߐ߲ߙߊߘ ߣߌ߫ ߝߌߛ߭ߊ߬ (߁߉߈߂) ߟߎ߬ ߞߵߊ߬ ߝߐ߫ ߞߏ߫ ߞߵߊ߬ ߝߐ߫ ߞߏ߫ ߡߎ߬ߙߊ߬ߓߌߕߎ ߟߎ߬ ߞߊ߬ ߜ߭ߊ߰ߣߊ߫ ߞߐ߲ߛߐ߲ߧߊ߫ ߣߊ߲߬ߕߌ߮ ߟߎ߬ ߟߊ߫، ߞߴߏ߬ ߘߊߟߊߡߌߘߊߟߌ ߝߌ߬ߟߌ ߣߌ߫ ߡߍ߲ߢߐ߲߯ߠߊ ߣߌ߫ ߛߌߙߌ߲ ߠߎ߬ ߟߋ߬ ߘߌ߫ ߟߐ߬ߛߋ߲߫ ߖߐ߲ߖߐ߲߫ ߕߍ߫ ߡߍ߲ ߞߘߐ߫ ߥߟߊ߫ ߖߘߍ߬ ߣߐ߯ߦߊ ߞߵߌ ߖߘߍ߬ ߟߊ߲߬ߓߋ߫ ߊ߬ߙߊ߬ߓߎ߬ߦߊ ߟߊ߫. ߖߍߙߞ ߞߏ߬ߣߌ߲߬ ߟߊߣߍ߲߫ ߦߴߊ߬ ߟߊ߫ ߞߏߛߓߍ߫߸ ߞߏ߬ߣߌ߲߬ ߊ߬ ߞߵߊ߬ ߦߌ߬ߘߊ߬ ߞߴߏ߬ ߡߊ߫ ߞߍ߫ ߜ߭ߊ߬ߣߊ߫ ߓߟߏߓߐ߫ ߞߎ߲߫ ߘߌ߫ ߓߘߍ߬ߓߘߍ߬ ߘߐ߫ ߘߋ߬، ߊ߬ ߞߴߏ߬ ߞߍߣߍ߲߫ ߦߋ߫ ߞߐ߯ߟߋ߲ ߠߋ߬ ߟߊ߫. ߣߘߐ߬ߟߐ߲߫ ߓߊ߯ߙߊ ߡߍ߲ ߠߎ߬ ߞߍ߫ ߘߊ߫ ߜ߭ߊ߰ߣߊ߬ ߕߏ߲ߓߏ߲ ߘߐ߫߸ ߏ߬ ߡߊ߫ ߡߝߊ߬ߟߋ߲߬ߠߌ߲߫ ߞߊߟߌߡߊ߲߫ ߣߌ߫ ߕߋ߬ߟߌ߫ ߟߎ߫ ߦߌ߬ߘߊ߬߸ ߡߍ߲ ߣߌ߫ ߡߎ߬ߙߊ߬ߓߌߕߎ߫ ߞߟߍߘߋ߲߫ ߞߐ߲ߛߐ߲ߧߊߟߌ ߞߏߟߏ߲ߛߏ߫ ߘߊ߫.

ߛ߭ߋߙߌߟ ߟ. ߓߐߙߑߞߊߕߊ߬ (߁߉߉߂) ߞߵߊ߬ ߦߌ߬ߘߊ߬ ߞߏ߫ ߘߊߘߐߡߌߘߊߞߎ߲ߧߊ ߘߏ߫ ߟߎ߫ ߦߋ߫ ߦߋ߲߬߸ ߡߍ߲ ߠߎ߬ ߦߴߊ߬ ߦߌ߬ߘߊ߬ ߟߊ߫ ߞߏ߫ ߜߐ߬ߛߐ߲߬ߞߐ ߘߏ߲߬ ߘߊ߫ ߡߎ߬ߙߊ߬ߓߌߕߎ ߟߎ߬ ߣߌ߫ ߜ߭ߊ߰ߣߊ߫ ߝߊ߰ߡߊ߬ߟߊ ߕߍ߫. ߌߓߎߣ ߞߊ߬ߟߑߘߎߣ ߡߍ߲ ߕߘߍ߬ ߦߴߊߝߙߌߞߌ߬ ߞߐ߬ߘߎ߮ ߝߊ߯ߘߐߞߍ߫ ߁߄ߣߊ߲ ߘߝߐ߬ߦߊ߬ߟߊ ߘߏ߫ ߘߌ߫߸ ߡߍ߲ ߞߊ߬ ߊ߬ߟ-ߓߊߞߙߌ߫ ߣߴߊ߬ߟ-ߌߘߙߌߛ ߟߎ߫ ߟߊ߫ ߛߓߍ ߟߎ߬ ߘߐߞߊ߬ߙߊ߲߫ ߞߊ߬ ߓߊ߲߫ ߞߵߊ߬ߟߎ߬ ߞߏߝߐ߫ ߊ߬ ߟߊ߫ ߞߊ߬ߝߊ ߘߐ، ߏ߬ ߞߵߊ߬ ߦߌ߬ߘߊ߬ ߞߏ߫ ߘߊߘߐߞߙߐ߫ ߦߙߐ߫ ߘߏ߫ ߟߎ߫ ߦߋ߫ ߖߡߊ߬ߣߊ ߏ߬ ߟߊ߫ ߘߐ߬ߝߐ ߘߐ߫߸ ߡߍ߲ ߠߎ߬ ߡߎߣߎߣߍ߲߫ ߦߴߊ߬ߟߋ߬ ߢߣߊ߫ ߎߛߑߡߊߣ ߠߊ߫، ߜ߭ߊ߰ߣߊ߫ ߞߕߌߞߊ߲ߘߊ ߡߍ߲ ߥߊ߫ ߘߊ߫ ߤߖߌ ߟߊ߫ ߡߞߊ߫ ߁߃߉߄ ߠߊ߫߸ ߏ߬ ߞߵߊ߬ ߦߌ߬ߘߊ߬ ߞߏ߫ ߜ߭ߊ߰ߣߊ߫ ߝߊ߰ߡߊ߬ߟߊ ߥߎ߬ߙߎ߲߬ߓߊ߫ ߘߊ߫ ߡߐ߰ ߟߎ߫ ߟߋ߬ ߓߟߏ߫߸ ߡߍ߲ ߠߎ߬ ߡߎߣߎ߲ߣߍ߲߫ ߦߋ߫ ߦߴߊ߬ߟߎ߫ ߕߘߍ߬ ߦߋ߫ ߊ߬ߟߑߡߎ߬ߙߊ߬ߝ߭ߌߘ ߕߏ߯ߝߏ ߘߐ߫ ߟߋ߬. ߞߵߊ߬ ߕߘߍ߬ ߕߎ߬ߡߊ߬ߘߊ ߡߍ߲ ߞߏߝߐ߫ ߞߊ߲߫ ߦߴߏ߬ ߘߌ߫، ߥߙߏ߬ߓߊ ߞߊ߬ ߞߎ߲߬ߓߌ߫ ߕߋ߬ ߁߂߄߀ ߝߊ߲߭ߝߍ߬ ߟߋ߬߸ ߛߎߡߊߥߙߏ߫ ߝߣߊ߫ ߞߵߊ߬ ߞߟߍ߬ ߝߊ߯ߘߐߞߍ߫ ߁߂߲ ߕߐ߬ߣߍ߲ ߠߊ߫.

## ߦߟߌߡߊߛߙߋ ߟߎ߬
ߦߌߟߡߊ:ߘߐ߬ߝߐ
ߦߌߟߡߊ:ߢ߭ߊ߬ߣߊ߫


ߦߌߟߡߊ:ߛߏߣߌ߲ߞߋ߫ ߡߌߙߌ߲ߘߌ
ߦߌߟߡߊ:ߡߊ߲߬ߘߋ߲ ߡߌ߬ߙߌ߲߬ߘߌ
ߦߌߟߡߊ:ߡߊ߲߬ߘߋ߲߬ ߞߊ߲ ߠߎ߬
ߦߌߟߡߊ:ߝߘߊ߬ߝߌ߲߬ߠߊ߫ ߕߟߋ߬ߓߋ
ߦߌߟߡߊ:ߜ߭ߊ߰ߣߊ߫ ߝߊ߰ߡߊ߬ߟߊ
ߦߌߟߡߊ:ߛߏ߬ߛߏ߫ ߝߊ߰ߡߊ߬ߟߊ
ߦߌߟߡߊ:ߡߊ߲߬ߘߋ߲߫ ߝߊ߰ߡߊ߬ߟߊ